SKRIFTLIG FORESPØRGSEL E-0351/01

af Elly Plooij-van Gorsel (ELDR) til Kommissionen

(13. februar 2001)

Om: Forskningsnetværket Géant

Kommissionen lancerede i november 2000 som led i det femte rammeprogram aktiviteten forskningsnetværker, hvor der stilles 80 mio. EUR til rådighed til at øge den transeuropæiske netværkskapacitet til 2,5 Gbit/s og muligvis 10 Gbit/s i løbet af fire år.

1. Er Kommissionen ikke enig i, at hele Géant-netværkets hastighed i vid udstrækning bestemmes af det land, der har den laveste netværkshastighed og den ringeste båndbredde?

2. Hvilken hastighed er der i øjeblikket (februar 2001) opnået i hvert enkelt af de lande, som deltager i Géant?

3. Kan Kommissionen oplyse, hvilke lande der allerede er nået eller vil nå op på 2,5 Gbps i 2001?

4. Hvad er resultatet af de evalueringer, Kommissionen har ladet udføre af TEN-155-projektet, for så vidt angår:

a) netværkets hastighed i de enkelte medlemsstater,

b) hele netværkets samlede hastighed, når de 155 Mbps er nået?

Mener Kommissionen, at anvendelse af ATM-teknologi virker hæmmende på gennemførelsen af et højkvalitativt superhurtigt netværk ved hjælp af state of the art-teknologier?

Svar afgivet på Kommissionens vegne af Erkki Liikanen

(7. juni 2001)

1. GEANT-netværket, dets topologi, kapacitet og ydelser bestemmes af kravene fra hvert af de tilkoblede netværk, markedsvilkår, midler fra de nationale forsknings- og uddannelsesnetværk (NREN) og det udstyr, som leverandørerne stiller til rådighed.

Kapaciteten i den mest ydedygtige del af netværket begrænses ikke af de lave krav fra bestemte andre NREN, der er koblet til dette backbone.

2. Adgangskapaciteten til GEANT-backbone fra de enkelte lande(1) er 10 megabit pr. sekund (Mbps) fra Restena/Luxembourg, 34 Mbps fra Carnet/Kroatien, Heanet/Irland, IUCC/Israel og RCCN/Portugal, 45 Mbps fra Aconet/Østrig, ARNES/Slovenien og Belnet/Belgien, 68 Mbps fra Cesnet/Tjekkiske Republik, 155 Mbps fra SWITCH/Schweiz(2), GARR/Italien, GRNET/Grækenland(3), Hungarnet/Ungarn, JANET/Forenede Kongerige, PSNC/Polen, Rediris/Spanien og Renater/Frankrig, 310 Mbps fra DFN/Tyskland og Nordunet(4) og 622 Mbps fra Surfnet/Nederlandene(5).

3. I november 2001 forventes der installeret 2,5 gigabit-konnektivitet pr. sekund (Gbps) mellem 11 interconnect-punkter og GEANT (et interconnect-punkt pr. land).

4. Quantum-projektet er blevet regelmæssigt gennemgået i overensstemmelse med de procedurer, der er defineret for det femte rammeprograms projekter. Resultatet heraf har været positivt.

Inden projektets afslutning var der følgende adgangskapacitet til det transeuropæiske netværk (TEN-155 backbone) fra de enkelte lande: 10 Mbps fra Heanet/Irland og Restena/Luxembourg, 34 Mbps fra Carnet/Kroatien, IUCC/Israel og RCCN/Portugal, 45 Mbps fra Aconet/Østrig, ARNES/Slovenien og Belnet/Belgien og Cesnet/Tjekkiske Republik, 124 Mbps fra Rediris/Spanien, 155 Mbps fra SWITCH/Schweiz, GARR/Italien, GRNET/Grækenland, Hungarnet/Ungarn, JANET/Forenede Kongerige, Nordunet, PSNC/Polen og Renater/Frankrig, 310 Mbps fra DFN/Tyskland og 622 Mbps fra Surfnet/Nederlandene.

TEN-155 backbone blev oprettet med 27 koblinger mellem interconnect-punkter i forskellige lande. Tretten af disse koblinger arbejdede med 155Mbps, tre med 622Mbps.

Anvendelse af teknologi til Asynchronous transfer mode (ATM) har været en betydelig hjælp i gennemførelsen af kvalitetsydelser (f.eks. støtte fra Quality of Service (QoS), virtuelle private netværk (VPN) og effektiv ressourceforvaltning). Der vil dog ikke i praksis være adgang til ATM i netværk, som arbejder med Gbit/s-hastigheder. GEANT skulle være blandt de første nationale og internationale netværk, som bruger teknologi, der understøtter VPN på IP-niveau, så snart det bliver tilgængeligt.

(1) Rumænien, Bulgarien, Letland, Litauen, Estland og Den Slovakiske Republik er endnu ikke koblet på GEANT-netværket.

(2) Herunder konnektivitet til CERN.

(3) Herunder konnektivitet til Cypern (4Mbps).

(4) Nordunet er et regionalt netværk med Danmark, Finland, Island, Norge og Sverige.

(5) Surfnet er ikke med i GN1 Consortium, men netværkene er forbundet.